Sâmbătă, 11 mai 2024, a avut loc cea de-a 68-a ediție a concursului Eurovision care s-a desfășurat în orașul Malmo din Suedia. România nu a participat în acest an, însă fanii show-ului au urmărit restul concurenților cu sufletul la gură, fiecare având câte un favorit. Câștigătorul a fost Nemo, un tânăr de 24 de ani care se consideră non-binar. Mai exact, el nu se identifică a fi nici femeie, nici bărbat. Victoria sa a atras multe controverse, iar printre cei care l-au pus la zid se numără și Vasile Bănescu, purtătorul de cuvânt al BOR.
Elveția a reușit să pună mâna pe trofeul de anul acesta al concursului Eurovision. Nemo, reprezentantul țării, a obținut 591 de puncte cu piesa ”The Code”. Locul doi a fost ocupat de Croația, cu 547 de puncte, iar pe treapta a treia a podiumului s-a poziționat Ucraina care a avut 453 de puncte.
Suedia, Ucraina, Germania, Luxemburg, Olanda (eliminată), Israel, Lituania, Spania, Estonia, Irlanda, Letonia, Grecia, Regatul Unit, Norvegia, Italia, Serbia, Finlanda, Portugalia, Armenia, Cipru, Elveția, Slovenia, Croația, Georgia, Franța și Austria sunt cele 26 de țări care au participat anul acesta la Eurovision.
Victoria Elveției a atras multe controverse legate de Nemo, artistul care a reprezentat țara. Purtătorul de cuvânt al Bisericii Ortodoxe Române (BOR) a decis să facă și el o serie de comentarii dure la adresa tânărului de 24 de ani și a melodiei pe care a cântat-o.
„Victoria lui Nimeni (Nemo)… una zdrobitoare asupra firescului, una insultătoare la adresa muzicii, una exterminatoare a bunei-cuviinţe şi bunului-simţ, toate caricaturizate şi evacuate din mentalul colectiv al masei isteric (tele)spectatoare.
O masă în stare de ebrietate ideologică din care cultura reală, elementarele repere morale şi însuşi sensul au fost izgonite de activismul şleampăt care huiduie realitatea, siluieşte arta, face ţăndări ierarhiile şi cântă ridicol prohodul planetei căreia i-a crescut temporar temperatura, un simptom manifestat recurent în istoria ei cosmică. Nemo/ Nimeni. Nu întâmplător, ci foarte expresiv în context.”, a scris Vasile Bănescu pe Facebook.
Întrebat în legătură cu melodia pe care a interpretat-o, Nemo a spus că a conceput-o în momentul în care și-a dat seama că nu este nici bărbat, nici femeie. Astfel, purtătorul de cuvânt al BOR a ironizat și piesa intitulată ”The Code”.
„’Codul’ unei uşi desenate pe un zid. Destinaţia oricărei sminteli ideologice. Un imn chinuit înălţat non-binarităţii, fluidizării aberante a datului ontologic al sexualităţii masculine şi feminine, lichidării distincţiilor dintre chipurile binelui & răului şi a distincţiei dintre adevăr şi minciuna numită deconstructivist ‘post-adevăr’, dincolo de care începe nu vreo superioară libertate, ci curtea strâmtă a sordidului.”, a mai spus Vasile Bănescu.